113 kinders sterf weens wanvoeding in GautengArgieffoto (Foto: Unsplash, Pixabay) Altesaam 113 kinders is tussen April 2015 en Maart 2016 in Gauteng dood weens wanvoeding, het die Demokratiese Alliansie Sondag gesê. “Dié skokgetal is Vrydag deur Qedani Mahlangu, provinsiale LUR vir gesondheid, bekend gemaak by ŉ komiteevergadering,” het DA-LP Jack Bloom gesê. Volgens ŉ dokument wat tydens die vergadering voorgelê is, was daar 3 040 nuwe sake van erge wanvoeding, met 1 512 toelatings en 113 sterftes weens erge wanvoeding, het hy gesê. Volgens die dokument is “foutiewe kliniek-assessering, klassifikasie en bestuur van erge akute wanvoeding” ook ŉ uitdaging. Mahlangu het gesê sake van wanvoeding neem toe en ŉ geïntegreerde benadering moet gevolg word wat gemeenskappe en die departement van maatskaplike ontwikkeling insluit. “Ek is geskok dat soveel kinders aan hongersnood kan sterf in ŉ stedelike provinsie soos Gauteng wat die hulpbronne het om seker te maak dat almal kos kry,” het Bloom gesê. “Die wanvoedingsterfgetalle moet ŉ wekroep wees dat meer gedoen moet word om die persone te identifiseer wat hulp benodig. Dit wys ook op die dringende behoefte aan werkskepping om seker te maak mense het geld om vir hulself te sorg en nie afhanklik te wees van welsyn nie.”